Document ID: 32007D0025

ΑΠΌΦΑΣΗ ΤΗΣ ΕΠΙΤΡΟΠΉΣ
της 22ας Δεκεμβρίου 2006
για τη λήψη ορισμένων μέτρων προστασίας λόγω της γρίπης των πτηνών υψηλής παθογονικότητας και της μετακίνησης πτηνών συντροφιάς που συνοδεύουν τον κάτοχό τους στην Κοινότητα
[κοινοποιηθείσα υπό τον αριθμό Ε(2006) 6958]
(Κείμενο που παρουσιάζει ενδιαφέρον για τον ΕΟΧ)
(2007/25/ΕΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
τον κανονισμό (ΕΚ) αριθ. 998/2003 του Ευρωπαϊκού Κοινοβουλίου και του Συμβουλίου, της 26ης Μαΐου 2003, για τους υγειονομικούς όρους που εφαρμόζονται στις μη εμπορικού χαρακτήρα μετακινήσεις ζώων συντροφιάς και για την τροποποίηση της οδηγίας 92/65/ΕΟΚ του Συμβουλίου (1), και ιδίως το άρθρο 18,
Εκτιμώντας τα ακόλουθα:
(1)
Μετά την εκδήλωση επιδημίας γρίπης των πτηνών που προκλήθηκε από ένα υψηλής παθογονικότητας στέλεχος του ιού στη νοτιοανατολική Ασία το 2004, η Επιτροπή έλαβε διάφορα προστατευτικά μέτρα σε σχέση με την εν λόγω νόσο. Στα μέτρα αυτά περιλαμβάνεται ιδίως η απόφαση 2005/759/ΕΚ της Επιτροπής, της 27ης Οκτωβρίου 2005, για τη λήψη ορισμένων μέτρων προστασίας λόγω της γρίπης των πτηνών υψηλής παθογονικότητας σε ορισμένες τρίτες χώρες και της μετακίνησης από τρίτες χώρες πτηνών που συνοδεύουν τον κάτοχό τους (2). Η απόφαση 2005/759/ΕΚ εφαρμόζεται έως τις 31 Δεκεμβρίου 2006.
(2)
Κρούσματα της γρίπης των πτηνών λόγω του στελέχους υψηλής παθογονικότητας της γρίπης των πτηνών H5N1 εξακολουθούν να εντοπίζονται τακτικά σε ορισμένες χώρες μέλη του Παγκόσμιου Οργανισμού για την Υγεία των Ζώων (Π.Ο.Υ.Ζ.), συμπεριλαμβανομένων χωρών που δεν είχαν προσβληθεί στο παρελθόν. Ως εκ τούτου, η ασθένεια δεν έχει ακόμα τεθεί υπό έλεγχο. Επιπροσθέτως, κρούσματα σε ανθρώπους και ακόμη και θάνατοι λόγω στενής επαφής με μολυσμένα πτηνά συνεχίζουν να καταγράφονται σε χώρες ανά την υφήλιο.
(3)
Σε συνέχεια αιτήματος της Επιτροπής, η ομάδα για την υγεία και την καλή μεταχείριση των ζώων (AHAW) της Ευρωπαϊκής Αρχής για την Ασφάλεια των Τροφίμων (ΕΑΑΤ) εξέδωσε, κατά τη συνεδρίασή της στις 26/27 Οκτωβρίου 2006, επιστημονική γνώμη σχετικά με τους κινδύνους για την υγεία και την καλή μεταχείριση των ζώων που συνδέονται με την εισαγωγή άγριων πτηνών εκτός των πουλερικών στην Κοινότητα. Η εν λόγω γνώμη επισημαίνει τους κινδύνους μετάδοσης ιογενών νοσημάτων, όπως η γρίπη των πτηνών και η ψευδοπανώλη των πτηνών, μέσω της εισαγωγής πτηνών εκτός των πουλερικών, και εντοπίζει εργαλεία και επιλογές που μπορούν πιθανώς να μειώσουν κάθε εντοπισμένο κίνδυνο για την υγεία των ζώων ο οποίος προέρχεται από την εισαγωγή αυτών των πτηνών. Επιπροσθέτως, η γνώμη επισημαίνει ότι σπανίως είναι δυνατόν να γίνει με βεβαιότητα διάκριση μεταξύ των πτηνών «που συλλαμβάνονται στο φυσικό περιβάλλον» και των πτηνών «που έχουν εκτραφεί σε αιχμαλωσία», λόγω του ότι οι μέθοδοι σήμανσης μπορούν να εφαρμοστούν σε διαφορετικά είδη πτηνών χωρίς να είναι δυνατόν να γίνει διάκριση μεταξύ τους.
(4)
Τα συμπεράσματα αυτά ισχύουν επίσης για τη μετακίνηση πτηνών συντροφιάς από τρίτες χώρες. Προκειμένου να εξασφαλιστεί η σαφής διάκριση των πτηνών σε αιχμαλωσία που έχουν συλληφθεί στο φυσικό περιβάλλον για εμπορική εισαγωγή από τα πτηνά συντροφιάς, η μετακίνηση των ζώντων πτηνών συντροφιάς πρέπει να συνεχίσει να υπόκειται σε αυστηρές προϋποθέσεις, αδιακρίτως της χώρας καταγωγής, έτσι ώστε να καθοριστεί με σαφήνεια το καθεστώς των πτηνών συντροφιάς και να προληφθεί η εξάπλωση αυτών των ιογενών ασθενειών. Είναι, κατά συνέπεια, σκόπιμο να επεκταθεί η εφαρμογή του μέτρου που θεσπίστηκε με την απόφαση 2005/759/ΕΚ έως τις 31 Δεκεμβρίου 2007.
(5)
Η απόφαση 2005/759/ΕΚ έχει τροποποιηθεί αρκετές φορές μετά τη θέση της σε ισχύ. Για λόγους σαφήνειας της κοινοτικής νομοθεσίας, η απόφαση 2005/759/ΕΚ πρέπει να καταργηθεί και να αντικατασταθεί από την παρούσα απόφαση.
(6)
Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης επιτροπής για την τροφική αλυσίδα και την υγεία των ζώων,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Μετακινήσεις από τρίτες χώρες
1. Τα κράτη μέλη επιτρέπουν τη μετακίνηση ζώντων πτηνών συντροφιάς από τρίτες χώρες μόνον όταν το φορτίο αποτελείται από πέντε πτηνά κατ’ ανώτατο όριο και:
α)
τα πτηνά προέρχονται από χώρα μέλος του Π.Ο.Υ.Ζ. που ανήκει στην αρμοδιότητα μιας από τις περιφερειακές επιτροπές του καταλόγου που παρατίθεται στο μέρος Α του παραρτήματος Ι· ή
β)
τα πτηνά προέρχονται από χώρα μέλος του Π.Ο.Υ.Ζ. που ανήκει στην αρμοδιότητα μιας από τις περιφερειακές επιτροπές του καταλόγου που παρατίθεται στο μέρος Β του παραρτήματος Ι υπό την προϋπόθεση ότι:
i)
τα πτηνά έχουν υποβληθεί σε απομόνωση διάρκειας 30 ημερών, πριν από την εξαγωγή, στον τόπο αναχώρησης από την τρίτη χώρα που αναφέρεται στον κατάλογο της απόφασης 79/542/ΕΟΚ του Συμβουλίου (3), ή
ii)
έχουν υποβληθεί σε καραντίνα διάρκειας 30 ημερών, μετά την εισαγωγή στο κράτος μέλος προορισμού, σε σταθμούς απομόνωσης εγκεκριμένους σύμφωνα με το άρθρο 3 παράγραφος 4 της απόφασης 2000/666/ΕΚ της Επιτροπής (4), ή
iii)
έχουν εμβολιαστεί, και μία φορά τουλάχιστον επανεμβολιαστεί, εντός των τελευταίων 6 μηνών και προτού παρέλθουν 60 ημέρες πριν από την αποστολή σύμφωνα με τις οδηγίες του κατασκευαστή του εμβολίου κατά της γρίπης των πτηνών με εμβόλιο H5 εγκεκριμένο για τα εν λόγω είδη, ή
iv)
έχουν απομονωθεί για 10 τουλάχιστον ημέρες πριν από την εξαγωγή και έχουν υποβληθεί σε δοκιμασία για την ανίχνευση του αντιγόνου ή γονιδιώματος H5N1, σύμφωνα με τις προδιαγραφές του κεφαλαίου 2.1.14 του Εγχειριδίου Διαγνωστικών Δοκιμασιών και Εμβολίων για Χερσαία Ζώα (Manual of Diagnostic Tests and Vaccines for Terrestrial Animals), η οποία πραγματοποιήθηκε σε δείγμα που ελήφθη μετά την τρίτη ημέρα της απομόνωσης.
2. Η συμμόρφωση με τους όρους της παραγράφου 1 πιστοποιείται από επίσημο κτηνίατρο, εφόσον συντρέχουν οι συνθήκες της παραγράφου 1 στοιχείο β) σημείο ii) βάσει δήλωσης του κατόχου, στην τρίτη χώρα αποστολής σύμφωνα με το υπόδειγμα πιστοποιητικού που περιέχεται στο παράρτημα ΙΙ.
3. Το κτηνιατρικό πιστοποιητικό συνοδεύεται από δήλωση του κατόχου ή αντιπροσώπου του κατόχου σύμφωνα με το παράρτημα ΙΙΙ.
Άρθρο 2
Κτηνιατρικοί έλεγχοι
1. Τα κράτη μέλη λαμβάνουν τα αναγκαία μέτρα για να εξασφαλιστεί ότι τα πτηνά συντροφιάς που μετακινούνται στο έδαφος της Κοινότητας από τρίτη χώρα υπόκεινται σε έλεγχο εγγράφων και έλεγχο ταυτότητας από τις αρμόδιες αρχές στα σημεία εισόδου των ταξιδιωτών στο έδαφος της Κοινότητας.
2. Τα κράτη μέλη ορίζουν τις αρχές που αναφέρονται στην παράγραφο 1 οι οποίες είναι υπεύθυνες για τέτοιου είδους ελέγχους και άμεση σχετική ενημέρωση της Επιτροπής.
3. Κάθε κράτος μέλος καταρτίζει κατάλογο των σημείων εσόδου όπως αναφέρεται στην παράγραφο 1 και το διαβιβάζει στα άλλα κράτη μέλη και στην Επιτροπή.
4. Εάν από τους ελέγχους αυτούς προκύψει ότι τα ζώα δεν ανταποκρίνονται στις απαιτήσεις που ορίζονται στην παρούσα απόφαση, ισχύει ο κανονισμός (ΕΚ) αριθ. 998/2003 άρθρο 14 τρίτο εδάφιο.
Άρθρο 3
Η παρούσα απόφαση δεν ισχύει για τη μετακίνηση προς το έδαφος της Κοινότητας πτηνών που συνοδεύουν τον κάτοχό τους από την Ανδόρρα, την Κροατία, τις νήσους Φερόες, τη Γροιλανδία, την Ισλανδία, το Λιχτενστάιν, το Μονακό, τη Νορβηγία, το Σαν Μαρίνο, την Ελβετία και το Κράτος της Πόλης του Βατικανού.
Άρθρο 4
Τα κράτη μέλη λαμβάνουν αμέσως και δημοσιεύουν τα αναγκαία μέτρα για τη συμμόρφωση με την παρούσα απόφαση. Πληροφορούν αμέσως την Επιτροπή σχετικά.
Άρθρο 5
Η απόφαση 2005/759/ΕΚ καταργείται.
Άρθρο 6
Η παρούσα απόφαση εφαρμόζεται έως τις 31 Δεκεμβρίου 2007.
Άρθρο 7
Η παρούσα απόφαση απευθύνεται στα κράτη μέλη.
Βρυξέλλες, 22 Δεκεμβρίου 2006.

Labels: 8
3
20
6